text: Hjælpsom kvinde bestjålet
  24 juli 2012 kl. 11.54
  En 90-årig kvinde, som ville være hjælpsom, har fået stjålet et armbånd ved et frækt trick-tyveri midt i Horsens ved middagstid. Politiet advarer mod tyverierne.
  Kvinden kom cyklende ad Chr. M. Østergårdsvej i Horsens, da en stor sort bil stoppede op foran hende. En kvinde i bilen spurgte efter "Hospital" med tysk udtale. 
  Den 90-årige ville gerne vise vej til sygehuset og angav, hvad retning de skulle køre i. 
  Kvinden i bilen insisterede på, at den 90-årig skulle have et armbånd som tak for hjælpen. Hun tog imod - men opdagede efterfølgende, at hendes eget armbånd var væk. 
  -Folk bør være forsigtige, når udlændinge henvender sig til dem, siger vagtchef Stig Simonsen, Sydøstjyllands Politi. Det her var ualmindeligt frækt - og mandag var der et par tilfæle i Kolding-området.
  